# Bolxoi Xantar

Bolxoi Xantar (en rus: Большо́й Шантар) és una illa de les illes Xantar, al mar d'Okhotsk. Administrativament pertany al Krai de Khabàrovsk, al Districte Federal de l'Extrem Orient de Rússia.

## Geografia

Amb una superfície de 1.766 km², és l'illa més gran de l'arxipèlag. Fa 72 quilòmetres de llargada per 49 d'amplada. El seu punt més elevat, a l'est, és el mont Vessiólaia, que s'eleva fins als 720 msnm. A la part nord-est, separada del mar per una fina franja de terra, però connectada per un canal estret, hi ha el gran llac Bolxoie. La badia de Iakxin es troba al costat sud-oest de l'illa.
L'illa Feklistova es troba a uns 20 km a l'oest, separada per l'estret de Severni.

## Història

Les illes Xantar van ser explorades per topògrafs russos entre 1711 i 1725. Bolxoi Xantar va ser freqüentada per baleners estatunidencs entre 1852 i 1907, que anaven rere balenes de Groenlàndia, sobretot als estrets que separen Bolxoi Xantar de Feklistova i Prokofieva. També van anar a terra per obtenir fusta i aigua i caçar óssos i guineus. Dos vaixells baleners van naufragar a l'illa. El 18 d'octubre de 1858, la bricbarca Rajah (250 tones), de New Bedford, va naufragar al costat nord de l'illa durant un fort vendaval. El capità Ansel N. Stewart, el primer oficial, i 11 homes més van morir; el segon oficial i dotze tripulants més van ser salvats quatre dies després pel vaixell Condor (349 tones), de New Bedford. Cinc homes, inclòs el capità, van ser enterrats a l'illa. El 30 d'agost de 1907 la goleta Carrie and Annie (90 tones), de San Francisco, va naufragar a l'illa durant una forta tempesta. La tripulació va romandre a l'illa fins a l'11 de setembre, quan el transport rus Nitzun els va rescatar.
Forma part del Pac Nacional de les illes Xantar.

## Flora i fauna

La major part de l'illa està coberta per boscos de coníferes, especialment Picea obovata i làrix. A la part sud de l'illa hi ha bedolls i verns. Al llac Bolxoie hi ha dos tipus d'osmèrids, Hypomesus japonicus i Hypomesus olidus. Durant la primavera i l'estiu el pigarg de Steller i el xatrac de les Aleutianes nien a l'illa. També hi nia el gavotí jaspiat asiàtic.

## Referències

* ↑ «Шантарские острова». [Consulta: 11 abril 2024].
* ↑ Mapa N-53 (1990)
* ↑ From the History of the Great Russian Geographical Discoveries in the Arctic and Pacific Oceans in the Seventeenth and First Half of the Eighteenth Centuries. by A. V. Efimov
* ↑ Arctic, of Fairhaven, Aug. 1852. In Gelett, C. W. (1917). A life on the ocean: Autobiography of Captain Charles Wetherby Gelett. Honolulu, Hawaii: Hawaiian Gazette Co., Ltd.
* ↑ J. E. Donnell, of New Bedford, July 8-12, 1852, Martha's Vineyard Museum; Isabella, of New Bedford, July 8, 1854, Nicholson Whaling Collection (NWC); Mary Frazier, of New Bedford, Aug. 28, 1855, NWC; Java, of New Bedford, Sep. 17–19, 1866, Kendall Whaling Museum (KWM); Sea Breeze, of New Bedford, Sep. 17, 23, 1874, G. W. Blunt White Library.
* ↑ The Friend, Honolulu, December 4, 1858, Vol. XV, No. 12, p. 93.
* ↑ Starbuck, Alexander. History of the American Whale Fishery from Its Earliest Inception to the year 1876. Castle, 1878. ISBN 1-55521-537-8.
* ↑ Pacific Commercial Advertiser (Vol. XLVI, No. 7864, October 22, 1907, Honolulu).
* ↑ Los Angeles Herald (Vol. 35, No. 20, Oct. 22, 1907).
* ↑ «Шантарские острова (национальный парк)» (en rus). [Consulta: 21 setembre 2019].
* ↑ Taiga in the Shantarskiye Islands Arxivat 2011-07-23 a Wayback Machine.
* ↑ Lake Bol'shoe Arxivat 2016-03-03 a Wayback Machine.
* ↑ Nigge, K. "The Russian Realm of Steller's sea-eagles". National Geographic, Vol. 195, No. 3 (March 1999): 60-71.
* ↑ Kondratyev, A. Y., Litvinenko, N. M., Shibaev, Y. V., Vyatkin, P. S., & Kondratyeva, L. F. (2000). The breeding seabirds of the Russian Far East. Seabirds of the Russian Far East, 37-81.